google/wiki40b huggingface dataset:
Tord Roed

Tord Roed (ukjent fødselsår, død 1550), tilhørte en liten jysk adelsslekt, som hadde samme våpen som familien Munk (med vinranken), og var sønn av Thomas Roed til Vaarst (i Gunderup Sogn) og Anne Johansdatter (Vognsen).
Han nevnes første gang i Norge i 1525, da Vincens Lunge kaller ham erkebiskop Olav Engelbrektssons tjener og omtaler ham som «en rettelig god, ærlig Hofmand», som han ønsker å få i sin tjeneste. Dette ble også tilfelle, og i 1527 kaller Vincens Lunge ham sin kjøkemester og sender ham på skatteinnkreving.
Da Eske Bille i 1529 avløste Vincents Lunge som høvedsmann på Bergenhus, trådte Tord Roed i hans tjeneste og nevnes i de følgende år i denne egenskap; således ble han 1532 utsendt mot sin forrige herre erkebispen, hvis gård i Trondhjem han avbrente. Under Eske Billes fravær og fangenskap i Lübeck og senere i Trondhjem sto han i spissen for slottsloven på Bergenhus og lot i 1536 Christoffer Throndsen Rustung og hans ledsagere fange og fengsle på slottet, visstnok som gisler for Eske Bille.
I 1537 var han atter utsendt mot erkebispen og underla kong Christian III flere distrikter nordenfjells samt Hamar stift. I 1531 hadde han fått Vincents Lunges forrige len Voss, hvorved denne uttalte sin store harme. Da Eske Bille mot slutten av 1537 fratrådte Bergenhus, fikk Tord Roed dette len med flere underliggende mindre. I 1542 ble han overflyttet til Trondhjems len med underliggende like til grensen. Han forekommer her inntil 1546, da han avgav lenet til Christoffer Galde og vendte tilbake til Danmark, hvor han synes død ikke lenge etter. Hans frue, Anne Andersdatter Friis (av Skaktavl-Friiserne), hadde først vært gift med Jacob Jensen Munk og ektet for tredje gang i 1554 Jesper Daa til Enggaard.
Chikashi Masuda

Japans herrelandslag

Chikashi Masuda har spilt én landskamp for Japans herrelandslag.
Dordrecht

Historie

Byen ble grunnlagt i 1008 i en myr ved elven Thure. Denne elven var en gren til elven Dubbel som rant ved den nåværende elven Bagijnhof. Det opprinnelige navnet på byen var Thuredrith som betyr «Thure-vadested». Første gang byen er nevnt skriftlig er i 1120 da annalene fra Egmond nevner at greven Dirk IV ble myrdet i 1049 nær Thuredrech.
Dordrecht fikk byrettigheter av Vilhelm I av Holland i 1220 og er dermed, etter Geertruidenberg (1213), den nest eldste byen i det historiske grevskapet Holland. Geertruidenberg ligger i dag i provinsen Noord-Brabant. Det kan ikke utelukkes at andre steder i Holland fikk byrettigheter tidligere (ikke alle gamle dokument er bevart). På grunnlag av gamle dokument hevdet Dordrecht lenge at den var den eldste byen i Holland. På grunn av sin strategiske plassering utviklet byen seg til en viktig handelsby på 1100- og 1200-tallet. De viktigste varene var vin, tømmer og korn. I 1299 fikk byen status som ladested.
I 1253 ble det grunnlagt en latinskole i Dordrecht. Den eksisterer fremdeles som Johan de Witt Gymnasium og er det eldste gymnaset i Nederland. Fra 1600 til 1615 var Gerhard Johann Vossius rektor ved denne skolen.
Natten mellom 18. og 19. november 1421 gjorde en kraftig storm i Nordsjøen at dikene brast og grevskapene Holland og Zeeland ble rammet av St. Elizabeth-flommen (Sint-Elisabethsvloed). Da vannet trakk seg tilbake lå byen Dordrecht på en øy.
I 1572 samlet representanter fra de fleste nederlandske byer seg i Dordrecht for å erklære seg selvstendig fra Spania og anerkjente fyrsten av Oranien, Vilhelm I av Oranien, som stattholder for De forente Nederlandene.
Et viktig kirkemøte, synoden i Dort, ble avholdt i 1618–1619. Dette avgjorde en teologisk strid mellom de ortodokse kalvinistene og de mer liberale remonstrantene som hadde brakt landet på randen av borgerkrig. Remonstrantene led nederlag og resultatet ble Troserklæringen fra Dordrecht.
Fra 1780 til 1787 var Dordrecht senter for patriotene som ville fjerne den arvelige stattholderposisjonen til Huset Oranien-Nassau. Nederland var tross alt en republikk de jure. Like etter fulgte flere byer etter og Vilhelm V av Oranien flyktet fra Holland. Svigerbroren hans, kong Fredrik Vilhelm II av Preussen, hjalp Vilhelm V og 18. september 1787 kapitulerte Dordrecht til prøyssiske tropper. Patriotene ble slått og Vilhelm V ble gjeninnsatt som stattholder.
På 1700-tallet ble Dordrecht mindre viktig og Rotterdam ble den største byen i regionen. Dordrecht hadde likevel en nøkkelposisjon i forsvaret av Nederland og hadde militære avdelinger til langt ut på 1900-tallet. Under mobiliseringen i august 1939 ble infanteri og artilleri sendt til Dordrecht for å forsvare øyen.
Mot slutten av den andre verdenskrigen, vinteren 1944–1945, lå Dordrecht og området rundt midt i krigssonen mellom de to fiendene. Grensen mellom okkupert og frigjort område gikk langs Hollandsch Diep.
I 1970 ble kommunen Dubbeldam (ca. 10 000 innbyggere) og den sørlige delen av kommunen Sliedrecht en del av Dordrecht slik at hele øyen Dordrecht ble en enkelt kommune.
Zizula

Utseende

Ganske små (vingespenn ca. 15 millimeter) blåvinger uten stjerter på bakvingene. Hannens overside er blåfiolett, hunnen brun med en litt kobberaktig glans. Undersiden er lysgrå med små, svarte flekker.

Levevis

Disse sommerfuglene finnes på gressmark i tropiske og subtropiske områder.

Larvene

Larvene kan lever på en lang rekke ulike urter. Zizula cyna lever på knopper av planter i familien Acanthaceae.

Utbredelse

Selv om den bare omfatter to arter, har denne slekten en meget vid utbredelse. Zizula cyna lever i Amerika fra Colorado i nord til Colombia i sør, mens Zizula hylax er utbredt over store deler av Afrika, Sørøst-Asia og Australia.
Thank You Girl

Utgivelser i Storbritannia og USA

«Thank You Girl» ble først utgitt som b-side til singlen From Me To You 11. april 1963 i Storbritannia. I USA kom singlen først ut 27. mai samme år, deretter 23. mars 1964 hvor den ble b-side til Do You Want to Know a Secret. 20. april 1964 ble stereo-versjonen utgitt på albumet The Beatles' Second Album. Det som skiller mono- og stereo-versjonene er at Lennons munnspill kun høres på introduksjonen i mono. I stereo høres munnspillet i to sekvenser midtveis samt i avslutningen.

Innspilling

«Thank You Girl» het «Thank You Little Girl» mens den ble innspilt. De startet opp 5. mars 1963  i Abbey Road Studios og de trengte tretten tagninger; det vil si først seks hele gjennomkjøringer for deretter syv forsøk på avslutningssekvensen. Sangen var ikke helt ferdig, siden produsent George Martin mente at sangen trengte et pålegg av munnspill. Men The Beatles' gjøremålsliste var stappfull mars 1963. John Lennon slet med forkjølelse denne våren, og 12. mars ble stemmen hans så dårlig at han måtte stå over konsertene som var booket 12./13. og 14. mars. Derfor ble det til at Lennon stakk innom Abbey Road og la på munnspill på «Thank You Girl» den 13. mars. Etter femten forsøk (nummerert tagning 14 – 28) var George Martin fornøyd. Etter at Lennon var ferdig, startet arbeidet med å klippe sammen en versjon som var utgivelsesdyktig. Derfor ble den ferdige masteren en kobling av tagning 6, 13, 17, 20, 21 og 23. Et av koblingspunktene inntreffer sannsynligvis etter 1:38 hvor tempoet økes en smule.
Alle tiders kupp

Handling

Filmen handler om tre menn i pengenød som planlegger og utfører et ran av et vinmonopol.
Stavanger Storband

Stavanger Storband har vært en del av Stavangers musikkliv siden 1977, det meste av tiden under navnet Hundvåg Storband som var Stavangers første, faste storband. I 2004 endret bandet navn til nåværende Stavanger Storband. Det lengstspillende medlemmet i bandet er John Gunnar Akerø. Bandet ledes av Per-Egil Vang.
Bandet spiller både i private arrangementer og konserter i egen regi. Siden begynnelsen av 1990-årene har bandet hatt en fast gratiskonsert 17. mai på torget i Stavanger. I de siste årene har bandet arrangert konserter med blant andre Frank Brodahl, Vegar Hoel, Marianne Holter, Didrik Ingvaldsen, Tor Yttredal og Olav Dale.
Bandet har tradisjonell storbandbesetning med blåsere (trompeter, tromboner, saksofoner), piano, gitar, bass, slagverk og vokalister.
Luanpingitidae

Fossiler

Arten er beskrevet fra Luanping-formasjonen i Kina. Denne formasjonen stammer fra midtre Jura (165-155 millioner år før nåtid).
Theater des Westens

Theater des Westens («vestens teater») er en av de mest kjente musikal- og operettescener i Berlin. Det ligger i Kantstraße i ortsteil Charlottenburg i bydelen Charlottenburg-Wilmersdorf.

Historie

Teatret ble bygget mellom 1895 og 1896 i historistisk stil av Bernhard Sehring. Theater des Westens åpnet 1. oktober 1896 med Holger Drachmanns eventyrspill Tusen og en natt (Tausendundeine Nacht). Etter at den ventede suksessen uteble, ble bygningen fra 1898 brukt som operascene og fra 1908 som operetteteater. En brann skadet teatret 25. august 1912, men det ble gjenoppbygget. I 1922 ble teatret igjen omgjort til opera, og gikk under navnet Große Volksoper, men operaen ble stengt i 1924. Teatret ble gjenåpnet i 1933 som del av programmet Kraft durch Freude og fikk navnet Volksoper. I 1944 ble teatret stengt og senere skadet av bombeangrep. Allerede i 1945 fulgte den første restaureringen, og Städtisches Oper Berlin (byoperaen i Berlin) flyttet inn i teaterbygningen, etter at byoperaens egen bygning i Bismarckstraße var blitt ødelagt. Med ferdigstillelsen av den nye Deutsche Oper flyttet operaensemblet i 1961 tilbake til Bismarckstraße. Fra dette tidspunktet ble Theater des Westens igjen brukt særlig for operette- og musikaloppførelser. Frederick Loewes My Fair Lady var den første musikalen som hadde première i 1961. I 1962 ble bygningen modernisert og ombygget, og i 1978 ble teatersalen restaurert etter Sehrings originale planer. I 1980-årene fulgte restaureringen av foyeren og bygningens ytre etter originalplaner.
Varvara Ovtsjinnikova

Idrettskarriere

Ovtsjinnikova deltok i BMX racing (mix) under Sommer-OL 2018 for ungdom, og vant denne sammen med Ilia Beskrovnyj. Hun kom på andreplass i jentefinalen, bak Zoe Claessens fra Sveits, og Beskrovnyj kom på andreplass i guttefinalen.
Araniella alpica

Utseende

Araniella alpica er en ganske kraftig bygd edderkopp, lyst grønn på farge. Den har en todelt kropp, en bakkropp (abdomen) og en forkropp (prosoma eller cephalothorax). Forkroppen er blekt olivengrønn eller ofte rød eller litt rødbrun, bred, med fine, nedliggende hår. Bakkroppen hos hunnen er stor og kuleformet, lyst blekgrønn på oversiden. Langs kantene og bak kommer den rustbrunlige fargen fra undersiden frem. Hodet har åtte øynene, fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Chelicerene er korte, kraftige, med tenner på innsiden. Beina er middels lange og ganske kraftige.
Artene i denne slekten kan være ganske like hverandre, samtidig som de kan være fargevariable av utseende, og kan forveksles med Araniella displicata, hunner kan skilles på de avgrensede fire lyse flekkene som finnes på undersiden av A. alpica, disse mangler hos A. displicata. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Araniella alpica lever i busker og trær, den foretrekker gran, men kan også opptre i andre treslag, men også i lyng.
Kjønnsmodne individ finnes om sommeren, hanner fra slutten av mai til slutten av juni. Hunnene noe senere, fra tidlig i juni, til midten av august.
Einvika

Einvika er ei grend og en tidligere skolekrets i Flatanger i Nord-Trøndelag, om lag 4 km vest for administrasjonssenteret Lauvsnes. 
Her var det handelssted fra midten av 1800-tallet. Utover på 1900-tallet ble virksomheten gradvis utvidet og omfattet etter hvert bl.a. landhandleri, fiskesalg, notdrift og dampskipsekspedisjon. Det var postkontor her til 1972, og butikk her fram til ca. 1980. I dag drives det turisme på stedet.
VM i landhockey 2014 for menn

Tildeling av mesterskapet

Vertsnasjonen ble offentliggjort 11. november 2010 under FIH Congress and Forum i Montreux i Sveits, etter at det internasjonale hockeyforbundet hadde mottatt søknader fra Haag og London,  som begge ønsket å få arrangere mesterskapet.
Gymnopleurini

Utseende

Middelsstore, kraftige, langbeinte skarabider. Kroppen er ofte metallisk farget, men kan ha mange ulike farger. Disse artene har vanligvis ikke påfallende horn eller utvekster på hode og pronotum. Hodet er mer eller mindre skovlformet. Kroppen er høyt hvelvet, overflaten gjerne noe ujevn, ofte med kraftig punktering. Frambeina har brede legger med tenner på yttersiden og sterkt reduserte tarser (føtter), godt tilpasset graving. På mellom- og bakbeina er leggene lange og krumme, uten store tenner.

Levevis

Disse billene ruller møkk sammen til baller og graver dem ned, ofte ganske dypt, i bakken. Hannen og hunnen samarbeider om dette, men når gangen er ferdig og etter at de har parret seg, flyr hannen bort mens hunnen blir igjen i gangen for å ta seg av larvene som etter hvert klekkes. Hun holder møkkballene frie for rovdyr og uønsket soppvekst til larvene er fullvoksne, noe som gjerne tar flere måneder.

Utbredelse

Gruppen er vidt utbredt i Afrika og Asia, fire arter forekommer også i det sørlige Europa.
Brussel (kommune)

Brussel kommune eller Bruxelles kommune (fransk: Ville de Bruxelles eller Bruxelles-Ville, nederlandsk: Stad Brussel eller Brussel-Stad) er den største kommune i hovedstadregionen Brussel, og de jure hovedstad i Belgia i henhold til Belgias forfatning. Brussel kommune omfatter det historiske sentrum av Brussel, den nordlige del av hovedstadområdet og et par strekk av området i østlig og sørlig retning ut fra indre by.
Da klokka klang så fort vi sprang

Da klokken klang er en barnesang av Margrete Munthe som gjerne brukes i barnehager og skoler.

Sangtekst

Da klokken klang, så fort vi sprang,

og ingen sto igjen og hang.

Men glad og lett og rank og rett

vi var på plass med ett.
Vi sto som perler på en snor,

og ingen av oss sa et ord.

Og ingen lo, men stille sto

vi sammen, to og to.
Kvantitativ lettelse

Kvantitativ lettelse (engelsk: quantitative easing, QE) er en praksis innen monetær politikk for å stimulere en økonomi der rentenivået er null eller nesten null.

Fremgangsmåte

Normalt stimulerer en sentralbank økonomien indirekte ved å senke renten, men når den ikke kan senkes ytterligere, dvs. når økonomien er i en likviditetsfelle, kan sentralbanken forsøke å puste liv i det finansielle system ved hjelp av kvantitative lettelser.
Sentralbanker oppretter penger jevnlig ved utlån til banker, mens kvantitative lettelser er å øke pengemengden ytterligere ved å opprette ekstra penger som brukes til å kjøpe opp allerede eksisterende gjeldsbrev som stats- og virksomhetsobligasjoner fra banker og andre finansielle institusjoner. Prosessen kalles åpne markedsoperasjoner. Økt pengemengde er ment å oppmuntre bankene til å låne ut mer ved å redusere lånekostnadene, og vil ifølge Keynes' økonomiske teorier stimulere økonomien. Det foreligger en risiko for at bankene fortsatt vil nøle med å låne ut, og manøvren kan i sin ytterste konsekvens føre til hyperinflasjon dersom den foregår for lenge eller for mye.
Kvantitative lettelser kalles ofte å «trykke» penger, men dette er teknisk sett feil da sentralbanker i moderne tid oppretter penger elektronisk ved å øke kreditten på bankenes kontoer i sentralbanken. Hvor mye som trykkes er opp til hvor mye bankene trekker fra konti, som igjen påvirker pengemengden. Selv om det teknisk sett ikke «trykkes» penger så vil den totale mengden penger i omløp øke som et resultat av kvantitativ lettelse. Unntaket er i det scenario hvor bankene til tross for økt kreditt ikke velger å låne ut mer penger.

Eksempler

Økonomier hvor denne politikken er blitt brukt omfatter Japan under Det tapte decennium (1990-årene), og USA og Storbritannia under Finanskrisen 2007-2009. Den 18. mars 2009 meddelte sjefen for Federal Reserve, Ben Bernanke, at sentralbanken vil trykke 300 milliarder dollar til ytterligere oppkjøp av amerikanske statsobligasjoner, og er parat til å mer enn fordoble oppkjøp av realkredittobligasjoner til opp imot 1.450 milliarder dollar. Dette øker presset på ECB for å gjøre det samme, men det vil formentlig først skje når renten nærmer seg null.
Mongolias herrelandslag i fotball

Historie

Mongolia er av de yngste landslagene i fotball for herrer i Asia og spilte sin første landskamp den 3. oktober 1960 borte mot Nord-Vietnam (3–1). Mongolia deltok for første gang i VM-kvalifisering i 2001, hvor laget spilte flere kamper i et innledende gruppespill, men endte sist i sin gruppe med Saudi-Arabia, Vietnam og Bangladesh, og gikk derfor ikke videre.
Siden Mongolia hverken har kvalifisert seg til et sluttspill i verdensmesterskapet eller Asiamesterskapet, regnes de derfor for å være et av verdens svakeste lag i henhold til FIFAs verdensranking. (194/208 per 12. februar 2015).
Yue Fei

Yue Fei (kinesisk: 岳飛 (tradisjonell) eller 岳飞 (forenklet); pinyin: Yuè Fēi, Wade-Giles: Yüeh Fei; født 24. mars 1103 i fylket Tangyin i dagens Henan i Kina, henrettet 27. januar 1142 i dagens Hangzhou) var en berømt kinesisk patriot og en nasjonalistisk militær leder som sloss for det Sørlige Song-dynastiet mot jursjenhærene fra Jin-dynastiet. Etter hans død har Yue Fei blitt eksempelet på lojalitet i kinesisk kultur.
Under Yuan- og Qing-dynastiene ble det skrevet flere biografier om Yue Fei. Han skal ha blitt født i Anyang i Henan-provinsen, i en fattig familie.
Etter han ble en militær leder, skal han ha vunnet over 120 slag. Det er ukjent hvordan Yue Fei døde, forskjellige kilder sier at han ble henrettet, myrdet, forgiftet osv. Yue Fei skal ha vært dyktig i kinesisk kampsport, særlig bueskyting, og har også skrevet mange dikt.
Yue Fei-tempelet ble i 1221 bygd i Hangzhou til hans ære.
Myntverket i Rethwisch

Myntverket i Rethwisch var et myntverk i Rethwisch (i dagens Kreis Stormarn i Schleswig-Holstein) på 1700-tallet eid av en sideslekt av hertugene av Holstein.
Myntverket lå i det tidligere residensslottet til Rethwisch-sidelinjen av hertugene av Schleswig-Holstein-Plön. Denne slektslinjen døde ut i 1729 med byggherrens sønn og slottet ble overtatt av hovedlinjen av slekten. Allerede på denne tiden ble slottet brukt til myntpreging. Under Syvårskrigen ble det preget mynter til krigsfinansiering. Etter at også Plön-linjen døde ut ble slottet overtatt av den danske kongen. Store deler av inventaret ble solgt i 1771–72. En kort periode 1769–1770 ble slottet brukt som filial av Den Kgl. Mønt i København. Myntverket i Altona, som betjente hertugdømmene Schleswig og Holstein samt Danmark-Norge var da ikke ferdigstilt. Ettersom den danske kongen hadde innkjøpt en større mengde sølv i Hamburg, ble myntproduksjon satt i gang i nærliggende Rethwisch. Myntmester var da Hans Schierven Knoph. I 1770- og 1780-årene ble slottet og myntverket revet.

Under Syvårskrigen

Ved utbruddet av Syvårskrigen tilhørte slottet hertug Friedrich Karl av Schleswig-Holstein-Sonderburg-Plön. På den ene siden stod Preussen og dets allierte (Huset Hannover i England), på den andre siden Sachsen og Østerrike.
Myntverket ble under krigen brukt til fremstilling av mynt til krigsfinansiering som skulle gi produsentene en illegitim seigniorage. Dels profitterte private interesser i Hamburg og Berlin og dels den prøyssiske stat på denne aktiviteten. Mot slutten av krigen var Heinrich Carl von Schimmelmann involvert i foretagendet. Han var tidlig i 1761 prøyssisk hærleverandør og edelmetall og -mynthandler i Hamburg. Han arbeidet for å bryte monopolet til bankhuset Ephraim und Itzig i Berlin på myntpreging for Preussen.
Virksomheten i Retwisch ble formelt drevet av en ansatt i bank- og handelshuset Seyler & Tillemann i Hamburg, som var Schimmelmanns forretningspartnere. Myntverket kjøpte blant annet tillatelse av fyrsten av Anhalt-Zerbst til å benytte Anhalt-Zerbsts myntstempel. Ukentlig ble fire transporter med mynt sendt via Hamburg til Mellom-Tyskland. Bare fra 12. januar til 19. februar 1761 leverte Seyler og Tillemann mynter pålydende 187 000 daler. Da myntverket ble overtatt av danskekongen, betalte Ephraim kongen 250 000 daler for å stenge myntverket.
1761–62 var Georg Anton Schröder myntmester i Rethwisch.
Høgskolen i Lillehammer

Studietilbud

HIL tilbød års-, bachelor-, master- og doktorgradsstudier og ulike etter- og videreutdanningskurs innenfor film- og fjernsynsfag, psykologi, helse- og sosialfag, idrett, juss, ledelse og økonomi, opplevelse, reiseliv og kultur, samfunnsvitenskap og humaniora. 
Høgskolen tilbød internasjonalisering av studier gjennom å ta deler av sin ordinære utdanning i utlandet eller ved å fortsette å utdanne seg i utlandet etter endte studier.
Den norske filmskolen ble opprettet som egen avdeling ved HiL i 1997. Den har syv linjer (manus, regi, produksjon, foto, lyd, klipp og produksjonsdesign) og annethvert år tas det opp inntil seks studenter på hver linje. Skolen ble kåret til Europas beste filmskole i 2002.
Ytter-Vikna

Ytter-Vikna, eller Ytre Vikna, er ei øy i Vikna kommune, Trøndelag. Den hører til øygruppa Vikna som har tusenvis av øyer og holmer. Den har et areal på 85,1 km². En stor del av Ytter-Vikna er fredet. Høyeste punkt er Vattafjell, 173 meter. Et sentrum for grendene på Ytter-Vikna er det gamle handelsstedet på Austafjord, hvor det er butikk, skole og barnehage.
Pornocratès

Motiv

Bildet forestiller er en kvinne med hatt, sorte hansker, strømper, bredt gullbånd om midjen, blå silkebånd om midje og ben samt med bind for øynene. Hun føres mot venstre av et svin med gullhale på en blåliggrå bakgrunn. Øverste flyr tre grimaserende putti. På piedestallen ses en frise med små figurer som representerer musikk, maleri, diktning og skulptur. Under frisen står værkets tittel skrevet med greske bokstaver. 
Rops skapte bildet som 45-årig i Paris mens hans bodde sammen med søstrene Léontine og Aurélie Duluc, som begge var han elskerinner og med hvem han fikk barn.  
Pornocratès er hans mest berømte verk, og ses blant annet i Musee provincial Félicien Rops i Namur i Belgia.
Arianna Follis

Verdenscupen

Follis debuterte i verdenscupen i 1995, men fikk sitt store gjennombrudd i sesongen 2005/2006 da hun vant sin første verdenscupseier, sprinten i Borlänge. Hun har tre verdenscupseiere, kun sprintrenn, men hun hadde også noen plasseringer blant de ti beste i distanserenn. I sesongen 2010/11 kom hun på tredjeplass i verdenscupen sammenlagt, bak Justyna Kowalczyk og Marit Bjørgen.

Tour De Ski

Hun tok en etappeseier under Tour de Ski 2007/08 og kom på tredjeplass sammenlagt. Under Tour de Ski 2008/09 tok hun en ny etappeseier, på samme sted og i samme disiplin som den første, sprintrennet i Praha. Follis vant også sprinten i Nové Město. Hun ble nummer to i sprintkonkurransen i Tour de Ski, og hun ble nummer åtte sammenlagt.
Koninklijke Bibliotheek

Koninklijke Bibliotheek er nasjonalbiblioteket i Nederland (forkortet KB). Biblioteket ligger i Haag og ble grunnlagt i 1798. Oppgaven til Nasjonalbiblioteket i Nederland, som presenteres på bibliotekets nettsider, er å gi «tilgang til kunnskap og kultur i fortid og nåtid ved å tilby tjenester av høy kvalitet for forskning, studier og kulturell opplevelse».
Kong Louis Bonaparte ga Nasjonalbiblioteket sitt nåværende navn i 1806. Institusjonen ble uavhengig av staten i 1996, selv om det er finansiert av Institutt for utdanning, kultur og vitenskap.
I 2004 inneholdt Nasjonalbiblioteket i Nederland 3.300.000 dokumenter, som tilsvarer 67 kilometer bokhyller. De fleste objektene (2.500.000 bind eller 48 km) i samlingen er bøker. Samlingen inneholder nesten hele litteraturen i Nederland, fra middelalderens manuskripter til moderne vitenskapelige publikasjoner. Samlingen er tilgjengelig for registrerte låntagere. Enhver person i alderen 16 år eller eldre kan få lånekort. En dag passerer er også tilgjengelig. Anmodninger om materialet tar omtrent 30 minutter. Den KB vertene flere åpne tilgang nettsteder, inkludert «Memory of the Nederland» (Geheugen van Nederland).